Na temelju članka 15. stavak 2. Zakona o javnoj nabavi („Narodne novine“ broj 120/16) i članka 46. Statuta općine Šodolovci („službeni glasnik općine Šodolovci“ broj 3/09, 2/13, 7/16 i 4/18) zamjenik općinskog načelnika koji obnaša dužnost općinskog načelnika općine Šodolovci dana 24. listopada donosi

**PRAVILNIK**

**o izmjenama i dopunama Pravilnika o jednostavnoj nabavi**

Članak 1.

U Pravilniku o jednostavnoj nabavi („službeni glasnik općine Šodolovci“ broj 10/18) u članku 6. stavak 1. riječi „javne nabave“ zamjenjuju se riječima „jednostavne nabave“.

Članak 2.

U članku 9. stavak 5. riječi „bagatelne nabave“ zamjenjuju se riječima „jednostavne nabave“.

Članak 3.

Iza članka 9. dodaje se članak 9a. koji glasi:

„Članak 9.a

Ovaj Pravilnik ne primjenjuje se na ugovore o jednostavnoj nabavi koje općina Šodolovci kao javni naručitelj dodjeljuje drugoj pravnoj osobi ako:

1. nad tom pravnom osobom obavlja kontrolu sličnu onoj koju provodi nad svojim poslovnim jedinicama,

2. pravna osoba pod kontrolom obavlja više od 80 % svojih djelatnosti u izvršavanju zadataka koje joj je povjerila općina Šodolovci i

3. nema izravnog udjela privatnog kapitala u pravnoj osobi pod kontrolom, osim sudjelovanja privatnog kapitala koje je obvezno na temelju odredaba posebnog zakona, u skladu s osnivačkim Ugovorima, a koji nema značajke kontroliranja i blokiranja i koji ne vrši odlučujući utjecaj na tu pravnu osobu.

Smatra se da općina Šodolovci provodi samostalno kontrolu nad pravnom osobom u smislu stavka 1. točke 1. ovoga članka ako ima presudan utjecaj na strateške ciljeve i na važne odluke dotične pravne osobe, s time da takvu kontrolu može provoditi i drugi subjekt nad kojim općina Šodolovci na isti način provodi kontrolu.“

Članak 4.

U cijelom članku 10. riječi „bagatelne nabave“ zamjenjuju se riječima „jednostavne nabave“.

Članak 5.

Ovaj Pravilnik o izmjenama i dopunama Pravilnika o jednostavnoj nabavi objavit će se u „službenom glasniku općine Šodolovci“ a stupa na snagu danom donošenja.

KLASA: 406-01/19-01/1

URBROJ: 2121/11-19-1

Šodolovci, 24. listopada 2019.

Zamjenik općinskog načelnika koji obnaša

Dužnost općinskog načelnika:

Dragan Zorić